Solidariteit sê ‘minister fokus op foto, vergeet telbord’ oor transformasie(Foto: pixabay) Solidariteit het sy misnoeë te kenne gegee oor Thulas Nxesi, minister van arbeid, se voorneme om werkgewers te straf vir sogenaamde onvoldoende transformasie. “Minister Nxesi noem herhaaldelik dat top- en senior bestuur volgens die Komitee vir Diensbillikheid se jaarverslag nie getransformeer is nie. Wat hy weglaat, is dat hierdie segment slegs 0,8% en 2% van die totale werksmag verteenwoordig. Deur so eng te fokus op so ŉ klein segment, dui op voorbedagte rade van die minister se kant,” het Connie Mulder, hoof van Solidariteit se Navorsingsinstituut, gesê. “Hierdie obsessie met ras het die land reeds duur te staan gekom deur die katastrofiese vaardigheidsverlies wat dit in staatsinstellings teweeg gebring het. Om nou die staat se verloorresep op maatskappye in die private sektor te wil toepas, is roekeloos. Die staatsdiens is totaal verlam deur ŉ beleid wat demografiese teikens najaag en wat tot só ŉ vaardigheidsverlies gelei het, dat ons kragvoorsiening vandag nie seker is nie. Om hierdie beleid nou strenger te wil toepas op die private sektor gaan noodwendig dieselfde gevolge hê. Dit is tyd dat ons begin fokus op mense se vaardighede eerder as hul velkleur.” Solidariteit het gesê die lomp gebruik van die ekonomies aktiewe bevolking as opper- en amper enigste maatstaf, is onrusbarend. “Die Springbokspan moet uit rugbyspelers bestaan – dus sal die Springbokspan die demografiese samestelling van professionele rugbyspelers verteenwoordig eerder as wat dit die ekonomies aktiewe bevolking verteenwoordig. Dit geld vir alle beroepe waar spesialisvaardighede of ervaring nodig is. ŉ Mens kan nie iemand as ŉ verpleegster of vlieënier aanstel as die persoon nie die nodige opleiding het nie. Deur faktore soos opleiding en ervaring net te verswyg, en eerder te fokus op ras as enigste maatstaf, is die minister besig met lomp sosiale ingenieurswese,” het Mulder gewaarsku. Volgens Mulder staan swart Suid-Afrikaners se tersiêre opleidingsvlak op slegs 8%, teenoor die wit bevolking se tersiêre opleidingsvlak van 34%. Die swart bevolking is gemiddeld 21 jaar oud, teenoor die wit bevolking se gemiddelde ouderdom van 37 jaar. Top- en senior bestuur is geneig om hoogs opgeleide mense te wees met baie jare ervaring. Hy het gesê die wit bevolking sou dus daar dus logies oorverteenwoordig wees. “Die vrye mark sien egter geen kleur behalwe die kleur van geld nie – en sal altyd kandidate met die nodige vaardighede en ervaring aanstel. Die regering se weeklaag oor onderverteenwoordiging is eintlik ŉ aanklag teen die opleiding wat aan Suid-Afrikaanse burgers gebied word.” “Wat absoluut verbysterend is, is die regering se totale blindheid vir sy eie dwaasheid. Die kommissie se verslag beveel ook aan dat migrasiewette strenger toegepas moet word omdat buitelanders so baie van die werk in die laer vlakke van die arbeidsmark begin vul het. Dit is asof die regering vergeet het dat hy ŉ nasionale minimum loon ingestel het wat dus gewone Suid-Afrikaners en veral jong mense uit die arbeidsmark hou wat dan meebring dat hierdie geleenthede deur buitelanders opgeraap word,” het Mulder gesê. “Die verslag toon net weer dat die ANC-regering ŉ obsessie met die spanfoto het, maar nie veel omgee oor die telbord nie.”